**Luís Manuel Antonio Manteiga**, nado en Santiago de Compostela o 30 de xullo de 1903 e finado na mesma cidade o 25 de maio de 1949, foi un escritor galego.

Traxectoria
-----------

Luís Manteiga, Héctor Raurich e Luís Seoane en Compostela en 1930.
Fillo dunha labrega solteira e dun cura. Estudou no Seminario, que abandonou aos 14 anos. Posuía unha ampla cultura e unha sólida formación literaria adquirida de xeito autodidacta. Era de esquerdas, progresista e simpatizante coa revolución soviética. Foi un gran amigo de Luís Seoane, que o pintou en 1931, e asesorou (xunto a Francisco Lamas) a Federico García Lorca cando compuxo o seu primeiro poema en galego. Foi director de *Claridad* desde a súa fundación até o 5 de maio de 1934, cando renunciou á dirección logo de pasar polo cárcere da Coruña de marzo a maio por delitos da opinión. Despois abandonou Compostela para instalarse en Ourense, onde recibiu axuda do grupo de Ramón Otero Pedrayo. Colaborou en xornais locais, na *revista Nós*, en *Alento*, *Guión*, *Yunque*, *Resol*, *A Nosa Terra*, *Ser* e no suplemento do sábado de *La Noche*, asinando ás veces cos pseudónimos **Sergio Ivaguin** ou **Anibal Quijano**. Participou nos mitins da campaña pro-Estatuto de xuño de 1936. Logo do golpe de Estado do 18 de xullo de 1936 retornou a Compostela e rematou traballando no Hospital Militar de San Caetano desde 1938 até a súa morte.

Obras
-----

Entre as súas obras están o conto "Nocturno", incluído na recompilación *Veinte cuentos gallegos* (publicada en Bos Aires en 1941), *Zambulón, mundo cerrado*, finalista no premio Nadal de 1945, e *Lugares y caminos, paisaje en Galicia* (1989), editado postumamente. En 2003 Laura Tato reuniu o seu teatro e editouno cun prólogo de Francisco Fernández del Riego.

Notas
-----

1. ↑  Torna Ferreiro, Cilia (28/7/2014). "Luís Manteiga, un maldito aspirante a galego 100%". *Sermos Galiza*. Arquivado dende o orixinal o 04/09/2017. Consultado o 03/09/2017.
2. ↑  Alvarellos, Quique (19/11/2017). "Luís Seoane no Santiago de 1930" *La Voz de Galicia*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Luís Manteiga Modificar a ligazón no Wikidata*** |

### Bibliografía

* *Dicionario biográfico de Galicia* **2**. Ir Indo Edicións. 2010-2011. p. 270.
* *Gran Enciclopedia Galega Silverio Cañada* (DVD). El Progreso. 2005. ISBN 84-87804-88-8.
* Couceiro Freijomil, Antonio (1951-53). *Diccionario bio-bibliográfico de escritores* (en castelán) **II**. Bibliófilos Gallegos. p. 372.
* Fernández del Riego, F. (1992) [1990]. *Diccionario de escritores en lingua galega* (2ª ed.). Do Castro. p. 259. ISBN 84-7492-465-0.

### Outros artigos

* Xeración de 1925

### Ligazóns externas

* Fernández del Riego, F. (25/10/2001). "A "pluma rota" de Luís Manteiga". *La Voz de Galicia*. Archived from the original on 12/03/2016. Consultado o 31/05/2011.
* Gómez, Joel (22/8/2017). "«Luís Manteiga foi un vangardista e renovador da prosa e do teatro galego»". *La Voz de Galicia*.
* Ínsua, Emilio (17/7/2017). "As pezas teatrais do escritor compostelán Luís Manteiga (1903-1949)". *ainsuadoinsua.blogspot.com*.

|  |  |
| --- | --- |
| Control de autoridades | 
* Wd: Q12392512
* WorldCat
* VIAF: 50323832
* BNE: XX1014380
* GND: 130067547
* ISNI: 0000 0000 5920 7832
* OL: OL5861444A
* SUDOC: 095296840

 |